Document ID: 32008D0338

KOMMISSIONENS BESLUTNING
af 24. april 2008
om ændring af bilag I til beslutning 2004/438/EF for så vidt angår rå mælk og produkter baseret på rå mælk fra Australien og mælk og mælkebaserede produkter fra Serbien samt ajourføring af oplysningerne i samme bilag vedrørende Schweiz
(meddelt under nummer K(2008) 1587)
(EØS-relevant tekst)
(2008/338/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, stk. 1 og 4,
under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (2), særlig artikel 11, stk. 1, og
ud fra følgende betragtninger:
(1)
Bilag I til Kommissionens beslutning 2004/438/EF af 29. april 2004 om dyre- og folkesundhedsmæssige betingelser og udstedelse af veterinærcertifikat for varmebehandlet mælk, mælkebaserede produkter og rå mælk til konsum, der føres ind i Fællesskabet (3), indeholder en liste over tredjelande, hvorfra det på visse betingelser er tilladt at indføre rå mælk og produkter baseret på rå mælk til Fællesskabet. Desuden må sendinger af mælk og mælkebaserede produkter, der er i overensstemmelse med dyresundhedsbetingelserne i den pågældende beslutning, føres i transit gennem Fællesskabet til andre tredjelande.
(2)
Australien er opført på listen over tredjelande, hvorfra det er tilladt at indføre mælk og mælkebaserede produkter til Fællesskabet. Importen af mælk og mælkebaserede produkter fra Australien er begrænset til produkter, der har været underkastet pasteurisering eller sterilisering. Australien har anmodet om tilladelse til at også at eksportere rå mælk og produkter baseret på rå mælk til konsum.
(3)
Mælk og mælkebaserede produkter skal underkastes de i beslutning 2004/438/EF omhandlede behandlinger for at beskytte Fællesskabets dyresundhedsstatus. På baggrund af dyresundhedssituationen i Australien og navnlig landets status som mund- og klovesygefrit siden 1872, hvor det sidste udbrud blev konstateret, bør import af de pågældende produkter fra dette tredjeland tillades, da de ikke udgør nogen risiko for dyresundheden.
(4)
Oplysningerne vedrørende Australien for så vidt angår rå mælk og produkter baseret på rå mælk i kolonne A i listen i bilag I til beslutning 2004/438/EF bør derfor ændres i overensstemmelse hermed.
(5)
Serbien har anmodet om blive optaget på listen over tredjelande, hvorfra det er tilladt at indføre varmebehandlet mælk og varmebehandlede mælkebaserede produkter til konsum til Fællesskabet, således at det tillades at føre sådanne produkter i transit gennem Fællesskabets område til de endelige bestemmelsessteder i andre tredjelande.
(6)
Kommissionen har foretaget generelle dyresundhedskontroller i Serbien, senest i juni 2007, hvoraf det fremgår, at de kompetente myndigheder kan give passende garantier for, at dyresundhedssituationen i det pågældende land kan anses for at være tilfredsstillende.
(7)
Varmebehandlet mælk og varmebehandlede mælkebaserede produkter fra dette tredjeland bør derfor tillades, for så vidt angår de dyresundhedsmæssige aspekter.
(8)
Det er nødvendigt at aflægge yderligere et kontrolbesøg for i fuldt omfang at vurdere de folkesundhedsmæssige aspekter, inden der kan udarbejdes en liste over virksomheder, der må indføre sådanne produkter til Fællesskabet, men i mellemtiden bør transit af sådanne produkter tillades.
(9)
Der bør derfor i kolonne B og C i listen i bilag I indsættes oplysninger vedrørende Serbien for så vidt angår varmebehandlet mælk og varmebehandlede mælkebaserede produkter til konsum.
(10)
Derudover bør en fodnote vedrørende Schweiz i det pågældende bilag ajourføres, således at der henvises til aftalen mellem Det Europæiske Fællesskab og Det Schweiziske Forbund om handel med landbrugsprodukter.
(11)
Bilag I til beslutning 2004/438/EF bør derfor ændres i overensstemmelse hermed.
(12)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I til beslutning 2004/438/EF erstattes af teksten i bilaget til nærværende beslutning.
Artikel 2
Denne beslutning anvendes fra den 1. maj 2008.
Artikel 3
Denne beslutning er rettet til medlemsstaterne.
Udfærdiget i Bruxelles, den 24. april 2008.

Labels: 0
3
17
18